पंजाब CM बोले- अब हमला हुआ तो हाथ तोड़ेंगे; PM ने कहा- आर्मी चीफ की बेइज्जती बर्दाश्त नहीं
Pakistan Tehreek-e-Insaf (PTI) Imran Khan Toshakhana Case लाहौर. पाकिस्तान के पूर्व प्रधानमंत्री इमरान खान के हिंसक समर्थकों पर पुलिस-रेंजर्स ने सख्ती की तैयारी कर ली है।
पाकिस्तान के पूर्व प्रधानमंत्री इमरान खान के हिंसक समर्थकों पर पुलिस-रेंजर्स ने सख्ती की तैयारी कर ली है। पंजाब प्रांत के केयरटेकर चीफ मिनिस्टर मोहसिन नकवी ने सोमवार को कहा- सिक्योरिटी फोर्सेस हर कीमत पर अपना काम करेंगी। अब अगर उन पर हमला करने के लिए हाथ उठे तो वो हाथ ही तोड़ दिए जाएंगे। 
लंदन में पाकिस्तान एम्बेसी के बाहर इमरान के कुछ समर्थकों ने आर्मी चीफ जनरल आसिम मुनीर के पोस्टर्स पर जूते-चप्पल मारे थे। इस पर प्रधानमंत्री शाहबाज शरीफ ने बयान दिया। कहा- फौज और हमारे आर्मी चीफ की बेइज्जती बर्दाश्त नहीं की जाएगी। इस पर सख्त एक्शन लिया जाएगा। 
दूसरी तरफ, इमरान ने सोमवार को कहा- 18 मार्च को इस्लामाबाद के ज्यूडिशियल कॉम्पलेक्स में पेशी के दौरान मेरे कत्ल की साजिश रची गई थी। मैं उन लोगों के नामों का खुलासा बहुत जल्द करने वाला हूं। 
इमरान समर्थकों को सबक सिखाने की तैयारी
पाकिस्तान के पंजाब प्रांत के मुख्यमंत्री मोहसिन नकवी ने इमरान समर्थकों द्वारा पुलिस और रेंजर्स पर हमले के मामले में सख्त रुख अख्तियार कर लिया है। नकवी ने कहा- लाहौर में इमरान के जमान पार्क वाले घर से जिस तरह सिक्योरिटी फोर्सेस पर पेट्रोल बम फेंके गए। उन्हें पत्थर मारे गए। फायरिंग की गई। अब यह सब सहन नहीं किया जाएगा। 
नकवी ने आगे कहा- सिक्योरिटी फोर्सेस को अब बिल्कुल फ्री हैंड दिया गया है। अब उन पर हमले के लिए कोई हाथ उठा तो वो हाथ ही तोड़ दिया जाएगा। पुलिस पर हमले की जांच स्पेशल कमेटी कर रही है। पांच से सात दिन में इसकी रिपोर्ट आ जाएगी। उस दिन पुलिस सिर्फ इसलिए वापस आ गई, क्योंकि हम नहीं चाहते थे कि मामला बहुत बड़ा न हो जाए। 
आर्मी चीफ की बेइज्जती
इमरान का नया आरोप
सरकार और पुलिस की तरफ से बढ़ते दबाव के बीच इमरान ने सोमवार को नया आरोप लगाया। कहा- शनिवार को जब मैं इस्लामाबाद के ज्यूडिशियल कॉम्पलेक्स में पेशी के लिए पहुंचा तो वहां मुझे कत्ल करने की साजिश रची गई थी। इसलिए, मैं अपनी गाड़ी से नहीं उतरा। वहां कुछ लोग घात लगाकर बैठे और मुझे गोली मारना ही उनका मकसद था। 
खान ने आगे कहा- अगर मैं वहां से जल्द न निकलता तो काफी खूनखराबा हो सकता था। पुलिस, रेंजर्स के साथ कुछ ऐसे लोग मौजूद थे जो उसी जगह मुझे मार डालना चाहते थे। अब ये खेल सरकार के हाथ से निकल चुका है। 